VDSS Sklep Pdp 364/2019
Datum: 2019-05-30T02:00:00.000+02:00
ecli: ECLI:SI:VDSS:2019:PDP.364.2019
sodisce: Višje delovno in socialno sodišče
oddelek: Oddelek za individualne in kolektivne delovne spore
podrocje: CIVILNO PROCESNO PRAVO - DELOVNO PRAVO
institut: odločitev o pravdnih stroških - umik tožbe - načelo uspeha

## Jedro

Zgolj zato, ker tožnica tožbe ni umaknila takoj po izpolnitvi zahtevka, ni v celoti izgubila pravice do povračila stroškov, ki so povezani z izpolnitvijo. Pomembno je, da v času od izpolnitve do umika tožbe toženi stranki zaradi pasivnosti niso nastali posebni stroški, do katerih bi bila upravičena po 156. členu ZPP.

## Izrek

I. Pritožbi se delno ugodi in se izpodbijani sklep spremeni tako, da je tožnica dolžna toženi stranki plačati 153,62 EUR stroškov postopka, v roku 8 dni, z zakonskimi zamudnimi obrestmi od naslednjega dne po izteku roka do plačila.

II. Tožnica sama krije svoje stroške pritožbenega postopka, toženi stranki pa je dolžna povrniti pritožbene stroške v višini 153,00 EUR, v roku 8 dni, z zakonskimi zamudnimi obrestmi od naslednjega dne po izteku roka do plačila.

## Obrazložitev

1. Sodišče prve stopnje je z izpodbijanim sklepom toženi stranki naložilo, da je dolžna tožeči stranki povrniti stroške postopka v višini 377,03 EUR, v roku 15 dni, v primeru zamude z zakonskimi zamudnimi obrestmi od poteka roka do plačila.

2. Zoper sklep se pritožuje tožena stranka iz vseh pritožbenih razlogov. Sodišču prve stopnje očita, da je najprej navedlo, da je potrebno stroške postopka odmeriti glede na uspeh v pravdi, nato pa tega ni upoštevalo, saj je tožnici priznalo stroške, kot da je uspela v 100 %, kar pa ni res. Vtoževala je 2.374,58 EUR, plačano ji je bilo 306,66 EUR glavnice in 43,78 EUR obresti, kot izhaja iz plačilne liste za november 2017. Uspela je kvečjemu v deležu 14,8 %, tožena stranka pa v deležu 85,2 %. Sploh pa tožbe ni umaknila takoj po delni izpolnitvi zahtevka v smislu 158. člena ZPP, ampak z enoletnim zamikom, zato ji je potrebno naložiti vse stroške tožene stranke - brez upoštevanja deleža uspeha oziroma izpolnitve zahtevka. Predlaga, da pritožbeno sodišče pritožbi ugodi in izpodbijani sklep spremeni tako, da njene stroške postopka naloži v plačilo tožnici oziroma, da sklep razveljavi in vrne zadevo sodišču prve stopnje v novo odločanje.

3. Tožnica v odgovoru na pritožbo predlaga njeno zavrnitev. Nasprotuje stališču tožene stranke, da tožbe ni umaknila takoj, ne podaja pa navedb o višini deleža uspeha v pravdi.

4. Pritožba je delno utemeljena.

5. Pritožbeno sodišče je izpodbijani del sklepa preizkusilo v okviru pritožbenih razlogov in razlogov, na katere pazi po uradni dolžnosti po drugem odstavku 350. člena v zvezi s 366. členom Zakona o pravdnem postopku (ZPP, Ur. l. RS, št. 26/99 in nasl.).

6. Drži pritožbena navedba, da se je sodišče prve stopnje najprej sicer sklicevalo na pravilo odmere stroškov postopka glede na delež uspeha strank v pravdi (drugi odstavek 154. člena ZPP), nato pa je stroške odmerilo, kot da je tožnica uspela v celoti, kar ni pravilno.

7. Neutemeljeno pa pritožba poudarja, da do umika tistega dela tožbe, ki je posledica izpolnitve s strani tožene stranke 5. 12. 2017 (v višini 14,8 % vtoževanega), ni prišlo takoj po izpolnitvi, ampak z enoletnim zamikom, zaradi česar da tožnica ni upravičena do povračila stroškov po prvem odstavku 158. člena ZPP. Ta določa, da mora tožeča stranka, ki umakne tožbo, nasprotni stranki povrniti pravdne stroške, razen če je tožbo umaknila takoj, ko je tožena stranka izpolnila zahtevek. Zgolj zato, ker tožnica tožbe ni umaknila takoj po izpolnitvi zahtevka, ni v celoti izgubila pravice do povračila stroškov, ki so povezani z izpolnitvijo. Pomembno je, da v času od izpolnitve do umika tožbe toženi stranki zaradi pasivnosti niso nastali posebni stroški, do katerih bi bila upravičena po 156. členu ZPP.

8. Sodišče prve stopnje je tožničine stroške odmerilo v višini 377,03 EUR, kar v deležu 14,8 % znaša 55,80 EUR. Prvostopenjski stroški tožene stranke so priglašeni v skladu z določbami Odvetniške tarife (OT, Ur. l. RS, št. 27/015 in nasl.): 300 točk za odgovor na tožbo, 225 točk za pripravljalno vlogo, 2 % materialni stroški, kar znaša 245,80 EUR, v 85,2 % pa 209,42 EUR. Iz navedenega izhaja, da je tožnica dolžna toženi stranki povrniti 153,62 EUR stroškov prvostopenjskega postopka (drugi odstavek 154. člena ZPP).

9. Zato se pritožbi tožene stranke delno ugodi in se izpodbijani sklep spremeni tako, da je tožnica dolžna toženi stranki povrniti stroške postopka v višini 153,62 EUR (365. člen ZPP).

10. Tožena stranka je s pritožbo uspela v pretežnem delu, zato ji je tožnica, ki krije sama svoje stroške odgovora na pritožbo, dolžna povrniti za pritožbo 250 točk, kar z 2 % materialnimi stroški znaša 153,00 EUR (154. in 165. člen ZPP).